Þingræður haldnar á Alþingi Íslendinga



Herra forseti: Það hljóta að vera nokkrir dagar síðan 1. liður þessarar till. var skrifaður. Nú fyrir tveimur eða þremur dögum varð samkomulag um það í Sexmannanefnd að taka fóðurbætishækkunina, sem varð vegna gengisbreytingarinnar, inn í verðlagið. Af því leiðir, að þessi 1. liður till. á alls ekki hér heima, og þar sem þeir eru allir bornir upp í einu, segi ég nei.



Herra forseti. Ég er fylgjandi því, að Vestmannaeyjabúar fái stuðning ríkisins við sínar vatnsveituframkvæmdir, en ég tel þessa aðferð, sem þarna er stungið upp á, ekki nothæfa, og segi því nei.



Herra forseti. Þar sem það er tekið fram í þessari till., að 15% af heildarsölu áfengis, en þar getur líka verið átt við af magninu, eigi að fara saman við vatnið, virðist mér það vera óþarfa sóun á verðmætum, sem orðið getur mönnum til gleði, ef það er rétt notað. Í öðru lagi tel ég dálítið hætt við því, að Vestmannaeyingar auki drykkjuskap sinn mjög, ef þeir eiga að fá 15% af andvirði þess, sem selt er, ef till. yrði skilin þannig, og það gæti orðið til tafar við fiskvinnslu og róðra í Vestmannaeyjum, og þar sem bæði ég og aðrir hafa greitt atkv. með nógu mörgum misvitrum till. hér, vil ég ekki bæta þessari við, og segi því nei.

Forseti (SB): Ég þakka hv. 4. þm. Austf. fyrir hlýleg orð í minn garð og öllum hv. þdm. fyrir að hafa tekið undir þau, endurtek svo árnaðaróskir mínar til hv. þm. og segi fundinum slitið.



Ég vil leyfa mér að þakka hæstv. forseta góðar óskir hans í garð okkar þm. Ég hygg, að ég megi tala hér fyrir munn okkar allra, þegar ég flyt honum þakkir fyrir góða samvinnu í forsetastóli varðandi þingstörfin og flyt honum jólaóskir og fjölskyldu hans og óska honum og fjölskyldunni farsæls nýs árs og vona, að við sjáum hann hér heilan á húfi eftir jólahlé. Ég bið menn að gera þessi orð að sínum með því að rísa á fætur. Þm. risu úr sætum.

Forseti (BF): Ég þakka hv. 1. þm. Austf. fyrir vingjarnleg orð og hlýjar óskir í minn garð og minnar fjölskyldu. Hv. þm. öllum þakka ég fyrir undirtektir þeirra. Svo endurtek ég óskir mínar til þingheims um gleðileg jól og farsælt komandi ár.



Herra forseti. Forseti Íslands hefur gefið út svo hljóðandi bréf: „Forseti Íslands gjörir kunnugt: Að ég, að tilskildu samþykki Alþingis veiti forsrh. umboð til þess að fresta um sinn fundum Alþingis, 88. löggjafarþings, frá 20. desember 1967 eða síðar, ef henta þykir, enda verði þingið kvatt til fundar á ný eigi síðar en 16. janúar 1968. Gjört í Reykjavík, 19. desember 1967. Ásgeir Ásgeirsson. Bjarni Benediktsson. Forsetabréf um frestun á fundum Alþingis.“ Samkv. þessu umboði og með tilvísun til samþykkis Alþingis lýsi ég hér með yfir því, að fundum þessa Alþingis, 88. löggjafarþings, er frestað frá 20. desember, og verður þingið kvatt til fundar á ný eigi síðar en 16. janúar 1968. Leyfi ég mér að árna hv. alþm. og starfsmönnum þingsins svo og landslýð öllum gleðilegra jóla og farsæls nýárs.



Herra forseti. Till. þessi er í samræmi við það, sem tíðkazt hefur. Þingstörfum er nú svo langt komið, að öruggt má telja, að menn geti farið í jólafrí nú í kvöld, og er þá ætlunin að fresta þinginu fram í miðjan janúar, en það komi þá saman aftur. Ég sé ekki ástæðu til þess að fjölyrða um málið frekar, en mæli með því, að till. verði samþ.